text: Fire anholdt under Stram Kurs-demonstration
  09 september 2018 kl. 15.21
  Partiet Stram Kurs var med partileder Rasmus Paludan i front søndag mødt op i Haderslev for at afholde demonstration.
  Kast med æg og kanonslag var hvad, der mødte medlemmerne af det indvandrerkritiske parti Stram Kurs, da de søndag klokken 14.00 ankom til det udsatte boligområde ved Varbergparken.
  Politiet var til stede, og da partiet ankom til stedet, isolerede politibetjentene hurtigt partileder Rasmus Paludan.
  Flere fædre til de unge fremmødte fra Varbergparken forsøgte at holde dem væk fra demonstrationen. Trods forsøget endte demonstrationen med fire anholdelser for overtrædelse af ordensbekendtgørelsen.
  Der var cirka 15 deltagere på Stram Kurs’ side i demonstrationen, mens borgere i boligområdet i Haderslev mødte med en moddemonstration på cirka 350 deltagere, oplyser Syd- og Sønderjyllands Politi.
  